Zille deel weer soene uitDie Demokratiese Alliansie (DA) se leier, Helen Zille, is Woensdag tydens ŉ verkiesingsveldtog in Hammanskraal, noord van Pretoria, letterlik met ope arms ontvang. Die Franse nuusagentskap AFP het haar na die informele nedersetting vergesel en haar afgeneem waar sy deur een van die inwoners gesoengroet word. Die foto maak opslae op sosiale platforms, veral omdat Zille en Mamphela Ramphele, die leier van AgangSA, in Januarie hul politieke “huwelik” tydens ‘n mediakonferensie in Kaapstad met ŉ soen verseël het. Zille het tydens die konferensie aangekondig Ramphele sou die DA se presidensiële kandidaat in die komende verkiesing wees. Die verhouding was egter van korte duur. Kort ná die veelbesproke soen, en die “huwelik” tussen die twee partye, het Blade Nzimande, minister van hoër onderwys en opleiding, en Lindiwe Sisulu, minister van die staatsdiens en administrasie, tydens die kabinet se bosberaad in Pretoria gesoen om die draak te steek met die DA en AgangSA se mislukte samesmelting. “Hierdie sal nie langer as vyf dae duur nie,” het Nzimande gesê en gelag vir fotograwe wat hulle afgeneem het tydens die kus. Die nuwe foto het gemengde reaksie ontlok. Een Twitter-verbruiker noem dit “the kiss of death” terwyl ander dit as ŉ soen van vrede afmaak.